《题江村渔话图》
明代·乌斯道

青山玉立暮烟紫，雁雁低飞落秋水。树头斜日照寒沙，船杙寒潮两相倚。

老翁共言知若何，定言江上有风波。乘潮撒网得鱼少，入市卖鱼钱不多。

昨日螺蚌网中得，中有明珠人不识。我无所用还老龙，醉起推蓬四天碧。

见说山中多蕨薇，采而食之无是非。虽是无鱼换村酒，也好寻仙看弈棋。

我观此画倚江阁，耿耿无言山日落。何当走访真老渔，添我船头共盘礴。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。